**Klub za daljinsko plivanje i**

**sportsku rekreaciju ''POREČ''**

**Nikole Tesle 16**

**52440, Poreč**

**Sportska zajednica**

**Grada Poreča**

**PREDMET: Prijedlog za izmjenu u Prijedlogu pravilnika o financijskom praćenju sporta i sportaša na području Grada Poreča – Parenzo**

Predlažemo da u članku 2. u dijelu ''posebni uvjeti'' točka 1. glasi:

1. Imati osigurane uvjete za provedbu programa treninga i natjecanja sportaša, te provoditi programe treninga, a najmanje 9 mjeseci godišnje. Sportski klubovi moraju, ako na području Grada Poreča-Parenzo postoji adekvatan objekt za provođenje programa treninga i natjecanja koji zadovoljava uvjete za treninge i natjecanja propisane od strane nacionalnog sportskog saveza, te programe i provoditi na području grada Poreča. U slučaju da takav objekt ne postoji na području Grada Poreča-Parenzo, klubovi moraju osigurati provođenje programa treninga i natjecanja u odgovarajućem objektu na području Županije ili šire.

**OBRAZLOŽENJE:**

Od 2009. godine, kada je prestala mogućnost korištenja bazena u hotelu PICAL, klubovi čija se aktivnost odvija u bazenu (Plivački klub POREČ, Vaterpolo klub POREČ i Klub za daljinsko plivanje i sportsku rekreaciju POREČ ) nemaju osigurane uvjete za provođenje treninga i natjecanja u adekvatnom objektu koji je na području Grada Poreča-Parenzo. Bez obzira na takvu situaciju, sva tri kluba su, dovijajući se na razne načine, nastavila s djelovanjem, sudjelovanjem na natjecanjima i organizirajući sportska natjecanja.

Štoviše Klub za daljinsko plivanje i sportsku rekreaciju POREČ igra jednu od vodećih uloga u državi u olimpijskom sportu daljinsko plivanje. U 2020. godini muška ekipa KDPSR POREČ po treći put uzastopno osvojila je Hrvatski kup u daljinskom plivanju (CRO CUP), junior Đivo Damić je seniorski prvak Hrvatske u disciplini 7500 m na otvorenim vodama, junior Jakov Igrec je prvak Hrvatske za mlađe seniore u disciplini 5000 m na otvorenim vodama uz još nekoliko drugih i trećih mjesta na prvenstvima Hrvatske. U klubu trenutno imamo tri vrhunska sportaša s važećim rješenjima HOO-a o razvrstavanju u III kategoriju i dva sportaša razvrstana u IV kategoriju.

U organizaciji natjecanja smo jedan od vodećih klubova u Hrvatskoj, tako da već niz godina organiziramo plivačke maratone u Poreču, Limskom kanalu i Fažani koji su svi uključeni u službeni sustav natjecanja Hrvatskog saveza daljinskog plivanja. Za napomenuti je i da je na posljednja tri Porečka delfina, kao jedne od najvećih sportsko-rekreativnih manifestacija u Gradu Poreču-Parenzo, klub bio glavni organizator manifestacije.

U 2019. godini osiguravali smo uvjete za trening iznajmljivanjem pruga u Gradskom bazenu Pula o vlastitom trošku (SZGP je odbila sufinanciranje najma bazena). Tim putem smo krenuli i 2020. godine, ali smo vrlo brzo morali i stati zbog epidemije korona virusa, tako da smo od kraja 04. mjeseca trenirali u moru, naravno uz trošak kupnje neoprenskih odijela za treninge. Sve nastale troškove pokrili smo na način da su naši plivačice i plivači dobrim dijelom sami plaćali kotizacije na utrkama u kojima su sudjelovali.

Doslovnim provođenjem predložene odredbe Pravilnika, dolazimo u situaciju da se djelatnost našeg kluba i prije spomenutih vaterpolo i plivačkog kluba, a i još nekoliko klubova (Ski klub i Snowboarding klub) ne bi financirala. Stoga predlažemo gore navedenu formulaciju.

U Poreču, 13.12.2020. Predsjednik KDPSR ''POREČ''

Milan Žužić